በፕሬዚዳንት ሙላቱ ተሾመ የሚመራ የልዑካን ቡድን ወደ አሜሪካ ተጓዘ
በፕሬዚዳንት ዶክተር ሙላቱ ተሾመ የሚመራ የልዑካን ቡድን ትናንት ማታ ወደ አሜሪካ ተጓዘ፡፡የልዑካን ቡድኑ ከፍተኛ የመንግሥት ባለሥልጣናትንና የንግዱን ማህበረሰብ አባላት ያካተተ ነው፡፡ፕሬዚዳንት ሙላቱ በአሜሪካ ቆይታቸው ከተለያዩ የአሜሪካ መንግሥት ከፍተኛ ባለሥልጣናትና ከባለሃቶች ጋር ውይይት የሚያደርጉ ሲሆን፥ በአሜሪካ በሚካሄደው የንግድና ኢንቨስትመት ጉባዔ ላይ ንግግር ያደርጋሉ ተብሎ ይጠበቃል፡፡በፕሬዚዳንቱ የሚመራው የልዑካን ቡድን የአሜሪካ ጉብኝት በሁለቱ አገራት መካከል የሚደረገውን ሁለገብ ትብብር ለማሳደግ የሚያስችሉ ሁኔታዎች ያመቻቻል ተብሎም ነው የሚጠበቀው፡፡ኢትዮጵያ በተለያዩ ዘርፎች ለምታከናውናቸው የልማት ፕሮጀክቶች ማስፈፀሚያ የሚውል የአሜሪካ መንግስት በየዓመቱ የ800 ሚሊዮን ዶላር ድጋፍ እያደረገ መሆኑን በኢትዮጵያ የአሜሪካ አምባሳደር ፓትሪሽያ ኤም ሐስላች መግለፃቸው ይታወሳል።አምባሳደሯ የአሜሪካ መንግስት ከኢትዮጵያ ጋር በትብብር የመስራት ቁርጠኛ አቋም እንዳለውም አስታውቀዋል ሲል ኢዜአ ዘግቧል።